Νέο παραλήρημα του Αρτέμη Σώρρα μέσα από τη φυλακή.

Σε συνέντευξή του στην εφημερίδα «Έθνος της Κυριακής» ο Αρτέμης Σώρρας αναφέρθηκε στην επόμενη ημέρα για τον ίδιο και το κόμμα του «Ελλήνων Συνέλευσις», κάνοντας λόγο για πολιτική δίωξη επειδή έχει το... 42% της Ελλάδος.

«Εγώ δεν θα βάλω καμία υποψηφιότητα για να βγω βουλευτής. Η φυλακή θα μου δώσει μεγάλη ώθηση» δηλώνει και.. προβλέπει: «Θα συμμετέχουν στις εκλογές 600 δικοί μου βουλευτές. Πόσοι θα βγουν; 300, 200. Οι άλλοι όπου πάνε να μιλήσουν τρώνε ξύλο. Θα πάρουν οι Ελληνες την Ελλάδα στα χέρια τους και τότε θα κουβεντιάσω με όλα τα ζωντανά».

Οπως λέει ο Σώρρας «έχω έναν τεράστιο πολιτικό αντίκτυπο, που δεν θα ξαναπάρουν ούτε τη δικιά τους ψήφο. Η δύναμη μου είναι κρυμμένη, έχω 33% ήδη από το 2014 και σήμερα είμαι στο 42%. Όλοι θέλουν να τελειώσουν με αυτό το καθεστώς, ακόμα και οι καθεστωτικοί που είναι πια σκελετωμένοι. Η ένωση των Ελλήνων θα φέρει τέλος στη δυναστεία. Η Ελληνική Πολιτεία είναι προ των πυλών και θα λειτουργεί με Εθνοσυνέλευση».

Για την σύλληψή του υποστηρίζει: «Μα με έπιασαν και ποτέ νομίζετε; Αν ήθελα δεν θα με έβρισκαν... Κάθισα να συλληφθώ για να δοθεί ένα τέλος, να δούμε τι θέλουν» και πρόσθεσε: «Με συνέλαβαν για να βγει ωραία στα κανάλια. Σας αρέσει; Και εμένα μου αρέσει, διαφήμιση μου κάνετε. Αφού σκέφτομαι να δραπετεύω για να ξαναβγείτε οι δημοσιογράφοι στα κανάλια και να έχετε δουλειά. Το θέλετε; Σας αρέσει;».

Ακολουθεί η συνέντευξη:

Μέχρι και τη στιγμή της σύλληψής σας επικρατούσε μυστήριο ως προς το πού βρίσκεται ο Αρτέμης Σώρρας. Πώς καταφέρατε να μείνετε τόσο καιρό κρυμμένος;

Για ποιο λόγο να κρυφτώ; Μα με έπιασαν και ποτέ νομίζετε; Αν ήθελα δεν θα με έβρισκαν. Είχα ειδοποιηθεί και ήξερα ότι θα έρθουν. Κάθισα να συλληφθώ για να δοθεί ένα τέλος, να δούμε τι θέλουν. Ακόμη και αυτό που έγινε έπρεπε να γίνει στρατηγικά, αν το θέλετε, για να τελειώσει ένα μεγάλο μένος που έχει το παρακράτος με εμένα. Αυτό ήθελαν από το 2012, όταν εμφανίστηκα στον ελλαδικό χώρο από την Αμερική όπου έγιναν όλες οι νομικές και νόμιμες διαδικασίες και διεργασίες για τα 600 δισ., τις μετοχές στην Τράπεζα της Ανατολής, τα πάντα.

Από τότε το δογματικό καθεστώς είναι σε μία αποστολή πώς θα με βάλει φυλακή, πώς θα με σκοτώσει, πώς θα βάλει τις παρακρατικές οργανώσεις του να σπάσει τα γραφεία μου. Γι' αυτό και έχουν σπάσει, έχουν κάψει ή έχουν ανατινάξει 210 γραφεία και φυσικά απ' έξω από κάθε γραφείο γράφουν: “Ψόφο στο Σώρρα” και “Θα σκοτώσουμε τον Σώρρα”». Και τώρα που θα βγω έξω, για παράδειγμα, δεν θα με βλέπει κανείς να βγαίνω στη λαϊκή ή να πηγαίνω βόλτα στο Μοναστηράκι. Πάλι θα έχω μία τεθωρακισμένη και εφτά με οκτώ άτομα μαζί μου.

Αρνείστε ότι ήσασταν φυγόδικος;

Αν θέλει η Αστυνομία κάτι δεν πρέπει να στείλει ένα χαρτί που να λέει «παρακαλώ, παρουσιαστείτε εκεί»; Δεν με έψαχναν γιατί ήμουν φυγόδικος. Ημουν υπόδικος για ένα δικαστήριό μου στην Πάτρα για ιδιωτική μου υπόθεση με τον κουμπάρο μου που ήταν στο καθεστώς από την ώρα που ξεκίνησα τον πολιτικό μου φορέα. Αυτό έγινε κακούργημα για 26.000 ευρώ, που δεν προβλέπεται από τον νόμο. Για την υπόθεση έχω προσφύγει στον Αρειο Πάγο και οι κατηγορίες θα καταπέσουν. Η δικαστής ήταν του καθεστώτος και έριξε οκτώ χρόνια σε εμένα και οκτώ στη σύζυγό μου χωρίς ανασταλτικό χαρακτήρα που σημαίνει ότι έπρεπε και οι δύο να πάμε φυλακή.

Ημουν καταζητούμενος διότι κρυβόμουν για έναν χρόνο. Το εφετείο έγινε έναν χρόνο αργότερα στις 17 Μαρτίου και εκεί η ποινή μας έπεσε στα τρία χρόνια και για τους δύο. Μετά τη δίκη πήγαμε και πληρώσαμε, συνεπώς δεν χρωστάμε στην Δικαιοσύνη και από τον Μάρτιο του 2018 δεν υπάρχει ένταλμα. Αρα δεν με κυνηγούσαν για την υπόθεση της Πάτρας, αλλά με τις ψεύτικες κατηγορίες σε βάρος της «Ελλήνων Συνέλευσις», όπου δεν μου είχαν στείλει κλήση για απολογία ούτε με είχαν καλέσει με ένταλμα. Το ερώτημα είναι, γιατί σε όλη τη σύνθεση της «Ελλήνων Συνέλευσις» έστειλαν κλήση να απολογηθούν και σε εμένα έβγαλαν ένταλμα και δεν με κάλεσαν; Με συνέλαβαν για να βγει ωραία στα κανάλια. Σας αρέσει; Και εμένα μου αρέσει, διαφήμιση μου κάνετε. Αφού σκέφτομαι να δραπετεύσω για να ξαναβγείτε οι δημοσιογράφοι στα κανάλια και να έχετε δουλειά. Το θέλετε; Σας αρέσει;

Ποια πιστεύετε ότι θα είναι η έκβαση της υπόθεσής σας; Πιστεύετε στην ελληνική Δικαιοσύνη;

Δεν υπάρχει ελληνική δικαιοσύνη. Υπάρχει η δικαιοσύνη και δεν λάμπει η αλήθεια γιατί εκεί μέσα δεν βρίσκεται κανείς που να υπηρετεί την δικαιοσύνη. Ολοι μιλούν για καλό και για κακό και κανείς για δίκαιο και άδικο. Γιατί είμαι προφυλακισμένος και επικίνδυνος; Σκοτώνουν έναν παγκόσμιο πολιτικό φορέα. Πρόκειται για ένα παγκόσμιο αδίκημα και θα τιμωρηθούν πάρα πολλοί και μάλιστα άσχημα. Ο χρόνος δεν έχει σημασία. Για ό,τι έχω κάνει και σε ό,τι ενέργειες έχω προβεί είναι ενημερωμένος προ μηνών ο εισαγγελέας και ο πρόεδρος του Αρείου Πάγου.

Το δικαίωμα δεν μπορεί να μου το στερήσει κανείς. Ιδιαίτερα τώρα που είμαι προφυλακισμένος δεν είμαι για καμία απόφαση, δεν έχω διαπράξει κανένα έγκλημα. Είμαι στη φυλακή για ψεύτικες και χαλκευμένες κατηγορίες από δημοσιεύματα. Ολη η δικογραφία είναι δημοσιεύματα. Πραγματικά, δεν με εκπλήσσει, γιατί δεν υπάρχει και δεν εκτελείται η πραγματική δικαιοσύνη. Γίνεται πλάκα μέσω των καναλιών για να πέσουν τα ποσοστά μου. Ενημερώνω όλους ότι τα ποσοστά μου ανεβαίνουν και θα ανέβουν έως το τέλος. Είναι μία καθαρή πολιτική δίωξη, διότι έχω το 42% της Ελλάδος. Η επόμενη κυβέρνηση είναι η «Ελλήνων Συνέλευσις» και θα το καταλάβουν όλοι στερεοφωνικά για ό,τι έχουν κάνει.

Προτρέπετε τον κόσμο να μην πληρώνει τα χρέη και σήμερα πολλοί αντιμετωπίζουν σοβαρό πρόβλημα και διώξεις εξαιτίας αυτού. Θέλετε να ξεκαθαρίσετε τη θέση σας σχετικά με το συγκεκριμένο ζήτημα;

Αυτό το λέτε εσείς. Είναι δικαίωμα του κόσμου να χρησιμοποιήσει τους λογαριασμούς του και να πληρώσει. Τα 600 δισ. είναι δικά του. Στον Κορυδαλλό που είμαι υπάρχουν άνθρωποι μέσα λόγω χρεών. Με την εντολή εξουσιοδότησης έχει τη δυνατότητα κανείς να κάνει συμψηφισμό τα χρέη του με τον λογαριασμό του, που είναι δικός του. Είναι κληρονομικό του δικαίωμα τα 600 δισ. αφού είναι στην κυρίαρχη ελληνική Δημοκρατία. Κάνει χρήση και από τα παγκόσμια ταμεία που είναι εγγυημένα. Το εξώδικο για την εντολή αποπληρωμής δεν το κάνω ούτε το υπογράφω εγώ. Το κάνει ο πολίτης, αφού ενημερωθεί για τα νομικά του δικαιώματα και καταλάβει τα συμφέροντά του. Αν είναι παράνομα και ανύπαρκτα τα 600 δισ. που λένε τα ζωντόβολα γιατί τα έβαλαν στον προϋπολογισμό τέσσερις φορές; Με αγάπησαν και συνάμα με έβαλαν φυλακή;

Ποιο είναι το μέλλον της «Ελλήνων Συνέλευσις»; Θα συνεχίσει να λειτουργεί ως φορέας η θα μετεξελιχθεί σε πολιτικό κόμμα; Κι εάν ναι με τι καταστατικό, ποια ιδρυτική διακήρυξη και ποιον αρχηγό;

H «Ελλήνων Συνέλευσις» είναι δύο χρόνια πολιτικός φορέας εγκεκριμένος από τον Αρειο Πάγο μαζί με την ιδρυτική του διακήρυξη. Θα πάρω την Ελλάδα και θα λιώσω όλα αυτά τα ζαβά. Καθίστε να βγω πρωθυπουργός και θα δείτε τι θα γίνει. Θα ηγούμαι του φορέα του ελληνικού έθνους. Δεν χρειάζεται να συμμετέχω εγώ στις εκλογές, θα βγουν οι βουλευτές μου, που θα είναι παντού και εγώ θα είμαι ο πρόεδρος. Δεν πάει να είμαι στο Γκουαντάναμο, στη φυλακή, δεν υπάρχει κανένα πρόβλημα. Αυτό θέλουν, να τρομάξουν τον κόσμο. Οποιοσδήποτε αρχηγός κόμματος ή φορέα μπορεί να βάλει υποψηφιότητα σε μία εκλογική περιφέρεια για να βοηθήσει. Εγώ δεν θα βάλω καμία υποψηφιότητα για να βγω βουλευτής. Η φυλακή θα μου δώσει μεγάλη ώθηση.

Θα συμμετέχουν στις εκλογές 600 δικοί μου βουλευτές. Πόσοι θα βγουν; 300, 200. Οι άλλοι όπου πάνε να μιλήσουν τρώνε ξύλο. Θα πάρουν οι Ελληνες την Ελλάδα στα χέρια τους και τότε θα κουβεντιάσω με όλα τα ζωντανά. Έχω έναν τεράστιο πολιτικό αντίκτυπο, που δεν θα ξαναπάρουν ούτε τη δικιά τους ψήφο. Η δύναμη μου είναι κρυμμένη, έχω 33% ήδη από το 2014 και σήμερα είμαι στο 42%. Όλοι θέλουν να τελειώσουν με αυτό το καθεστώς, ακόμα και οι καθεστωτικοί που είναι πια σκελετωμένοι. Η ένωση των Ελλήνων θα φέρει τέλος στη δυναστεία. Η Ελληνική Πολιτεία είναι προ των πυλών και θα λειτουργεί με Εθνοσυνέλευση.

Εάν κάπου στη φυλακή βρισκόσασταν με τον Χρήστο Μπαλαντίνα, στέλεχός σας και δολοφόνος της Θώμης Κουμπούρα τι θα του λέγατε; Ποια είναι η σχέση σας;

Νομίζετε ότι γνωρίζω όλα τα ονόματα που κινούνται σε όλη την Ελλάδα και ότι η Ελλήνων Συνέλευσις παίρνει ποινικό μητρώο από τον καθένα που έρχεται; Θυμάμαι παλιά ήρθε ένας κάπου σε μία ομιλία και μου ζήτησε να βγάλει μία φωτογραφία μαζί μου. Την έβαλε στο facebook και αμέσως μετά έστειλε μήνυμα μία κυρία και μου είπε “Μπράβο κύριε Σώρρα, είστε υπέρ των ναρκωτικών γιατί ο κύριος στη φωτογραφία μαζί σας ήταν φυλακή για ναρκωτικά”.

Ξέρω εγώ ποιος θα μου ζητήσει να φωτογραφηθώ μαζί του και ποιος με χαιρετάει; Δεν τους παίρνω για δουλειά, είναι ένας πολιτικός φορέας που πάει να χτίσει την Ελλήνων Πολιτεία από την αρχή και να κάνει παντού επανεκκίνηση. Με την ίδια λογική, βέβαια, ο Μπαλαντίνας παλιά ήταν στη Νέα Δημοκρατία, οπότε πρέπει όλα τα γραφεία της, τα κεντρικά, και ο Κυριάκος Μητσοτάκης να είναι στην εγκληματική οργάνωση. Όποιος κάνει έγκλημα και είναι σε κάποιο κόμμα πρέπει επί τόπου και το κόμμα να μπαίνει στη δικογραφία; Πώς το καταλαβαίνετε;

Πηγή: Έθνος της Κυριακής